Departement takel tekort aan skoolbanke in Oos-KaapWerkers stel van die skoolbanke wat reeds vervaardig is, ten toon. (Foto: ANA) Die departement van onderwys in die Oos-Kaap wil die tekort aan meubels by skole in dié provinsie takel wat geïdentifiseer is as een van die hoofkwessies wat onderrig in skole negatief beïnvloed. Volgens die departement is daar tans ŉ tekort van meer as 10 000 skoolbanke en stoele vir leerders met onderwysers wat meer as 10 000 tafels en 16 000 stoele vir skole in die provinsie benodig. Die departement het noodgedwonge ses vervaardigers aan boord gebring om meubels te vervaardig en aan skole te voorsien. Sommige van dié meubels is splinternuut terwyl ander net opgeknap en herstel word. Jack Jetty, die stigterslid van een van die vervaardigers, het gesê sy maatskappy gaar gebreekte stoele uit verskillende distrikte op waarna die metaalpype van die stoele herstel en nuwe hout dikwels gebruik word om tafels en stoele op te knap. Die departement het gesê die betrokke vervaardigers sal help om die tekort aan meubels te takel en het ŉ beroep op skoolhoofde en ander belanghebbendes gedoen om meubels dan uit te kies wat aan hul betrokke skool se vereistes sal voldoen.